tartuNLP/wikipedia-smugri-20251201 huggingface dataset:
Ryhmän 11 alkuaine

Ryhmän 11 alkuaineella tarkoitetaan alkuainetta, joka kuuluu jaksollisen järjestelmän yhdenteen­toista ryhmään. Ryhmän 11 alku­aineita ovat kupari, hopea, kulta ja röntgenium. Kaikki ryhmän 11 jäsenet ovat siirtymämetalleja. 
Kupari, hopea ja kulta ovat olleet tunnettuja jo esi­historiallisista ajoista. Röntgenium sen sijaan on vasta 1990-luvulla keino­tekoisesti valmistettu lyhytikäinen radio­aktiivinen alku­aine, joka kuuluu transuraanien ryhmään. 
Koska kuparia, hopeaa ja kultaa on vanhoista ajoista käytetty metalli­rahoissa ja kaksi viimeksi­mainittua ovat pitkään olleet raha­järjestelmän perustanakin (kultakanta), sanotaan tämän ryhmän alku­aineita joskus myös "raha­metalleiksi".
Ominaisuuksia.
Samoin kuin alkalimetalleilla, on myös ryhmän 11 alku­aineilla vain yksi elektroni uloimmalla elektroni­kuorellaan. Toisin kuin alkali­metalleilla, on niillä kuitenkin myös toiseksi uloimman elektroni­kuoren kaikki "d"-orbitaalit täysiä, ja myös niissä olevat elektronit osallistuvat kemiallisiin sidoksiin. Tämä seikka antaakin näille alku­aineille useita alkali­metalleista selvästi poikkeavia ominaisuuksia.
Ryhmän 11 metalleilla on huomattavasti suurempi ionisoitumisenergia kuin alkali­metalleilla. Päin­vastoin kuin alkali­metallit, jotka vapaina alkuaineina esiintyessään ovat erittäin reaktiivisia, ryhmän 11 alkuaineet ovatkin kemiallisesti jokseenkin passiivisia ja korroosionkestäviä metalleja. Kulta ja hopea ovatkin tunnetuimmat jalometallit. Kulta esiintyy luonnossakin enimmäkseen vapaana alku­aineena. Kupari ja hopea sen sijaan esiintyvät tavallisimmin erilaisina yhdisteinä, mutta niitäkin on löydetty luonnosta myös vapaina alku­aineina.
Ryhmän 11 alkuaineilla on myös huomattavasti pienempi ionin säde kuin alkali­metalleilla. Tämän vuoksi niiden tiheys onkin huomattavasti suurempi. 
Alkalimetallien ioniyhdisteet ovat värittömiä, ryhmän 11 alku­aineiden ioni­yhdisteet sen sijaan ovat värillisiä.. Kupari ja kulta ovat vapaina alku­aineinakin esiintyessään värillisiä.
Ryhmän 11 alkuaineiden yhdisteissä on usein myös kovalenttista luonnetta. Monet niistä ovat niukka­liukoisia, kun taas useimmat alkalimetallien yhdisteet ovat runsas­liukoisia.
Ryhmän 11 alkuaineilla myös toiseksi uloimman kuoren "d"-elektronit osallistuvat metalli­sidoksen muodostamiseen. Tämän vuoksi niillä on huomattavasti korkeammat sulamispisteet kuin alkalimetalleilla.
Kaikki ryhmän 11 alkuaineet ovat erinomaisia sähkönjohteita. 
Yhdisteissään kupari voi esiintyä hapetusluvuilla +I ja +II, hopea hapetusluvulla +I ja kulta hapetusluvuilla +I ja +III. Hapetusluvulla +I kupari esiintyy kuitenkin vain liukenemattomissa kovalenttisissa yhdisteissä.
Normandie-luokka

Normandie-luokka oli viiden taistelulaivan muodostama alusluokka, joka tilattiin Ranskan laivastolle ennen ensimmäistä maailmansotaa. Luokan alukset romutettiin Washingtonin laivastosopimuksen vaatimusten mukaisesti ennen valmistumista lukuun ottamatta "Béarnia", joka muutettiin lentotukialukseksi. 
Suunnittelu.
30. maaliskuuta 1912 annettu laivastolaki mahdollisti alusten suunnittelun aloittamisen ja luokan aluksista neljä tilattiin 1912–1913. Aluksista viides "Béarn" tilattiin 3. joulukuuta 1913, millä pyrittiin varmistamaan neljän aluksen palveluksessa olo kaikissa tilanteissa.
Luokan merkittävin uudistus oli neliputkisten tykkitornien käyttöönotto. Ratkaisulla mahdollistettiin mahdollisimman voimakas aseistus pienemmällä uppoumalla. Kaksitoista 340 millimetrin tykkiä vastasi tulivoimaltaan erinomaisesti Britannian kuninkaallisen laivaston Iron Duke -luokan aluksia, jotka oli laskettu vesille hieman ennen luokan alusten tilausta. Tulivoima oli kuitenkin heikompi kuin valmisteilla olevien 15 tuuman tykein varustettujen Saksan ja Britannian kuninkaallisen laivaston alusten.
300 millimetrin panssarointi oli paksuinta mahdollista ja vastasi hyvin saman sukupolven muiden alusten suojaa. Luokan ensimmäisen aluksen voimanlähteenä piti olla höyryturbiinit nopeaa ajoa varten ja kolmivaihehöyrykoneet risteilykoneiksi, mikä mahdollisti paremman polttoainetalouden hitaammin ajettaessa. "Béarniin" asennettiin kuitenkin ainoastaan turbiinimoottorit, vaikka ne lentotukialukseksi muutettaessa korvattiinkin vastaavalla ratkaisulla kuin muissakin luokan aluksissa. Suunniteltu maksiminopeus oli 21,5 solmua, mikä oli vastaava kuin edeltäneillä luokilla.
Luokan loppu.
Ensimmäisen maailmansodan puhjetessa luokan alusten työt keskeytettiin, jotta säästettäisiin maan resurssit sodankäyntiin. Luokan aluksista neljä ensimmäistä saatettiin kuitenkin vesillelaskukuntoon, jotta telakoiden resurssit saataisiin vapaaksi muihin tarkoituksiin. Osa aluksiin varatuista höyrykattiloista asennettiin valmistuviin torpedoveneisiin ja osa tykeistä siirrettiin maavoimien linnakkeisiin ja korvaamaan Provence-luokan kuluneita tykkejä.
Sodan päätyttyä alusten valmistusta ei jatkettu, koska niiden katsottiin sotakokemusten perusteella olevan osittain vanhentuneita. Alusten nopeutta piti kasvattaa, tulenjohtoa, suojaa ja tulivoimaa parantaa. Muutostyöt olisivat olleet kalliita. Saksan avomerilaivaston upottauduttua ja Italian luovuttua Caracciolo-luokan taistelulaivojen valmistuksesta Ranskan oli helppo hyväksyä Washingtonin laivastosopimuksen rajoitukset ja luopua alusluokan valmistuksesta. "Béarn" kuitenkin päätettiin säästää ja muuttaa lentotukialukseksi.
Kämp Collection Hotels

Kämp Collection Hotels (vuoteen 2016 Kämp Group) on suomalainen hotellikonserni, johon kuuluu useita hotelleja ja ravintoloita Helsingissä sekä Kämp Spa. Kämp Collection Hotelsissa työskentelee yli 600 henkilöä, ja sen vuosittainen liikevaihto on 76 miljoonaa euroa (2017). Konsernin tunnetuimmat hotellit ovat vuonna 1887 perustettu Hotel Kämp sekä vuonna 2018 avattu Hotel St. George. Lisäksi Kämp Collection Hotelsiin kuuluvat Klaus K, lifestyle-hotelliketju Glo Hotels, Hotel Haven, Hotel Fabian sekä Hotel Lilla Roberts.
Kämp Collection Hotelsin omistivat aikaisemmin Capmanin hallinnoimat rahastot, Berling Capital Oy, Rake Oy ja Kämp Collection Hotelsin toimiva johto. Vuonna 2019 pääomistajaksi tuli norjalaisen Petter Stordalenin omistama Nordic Choice Hospitality Group. Norjalaisen "Dagens Näringsliv" -lehden mukaan kauppahinta oli noin 100 miljoonaa euroa. 
Yritysryhmän yhtiöistä Glo Hotellit Oy oli vuonna 2019 liikevaihdoltaan Suomen kuudenneksi suurin majoitusalan yritys, Kämp Oy seitsemänneksi, Oy Union Hotels Ab kahdeksanneksi ja St. George Oy 12:nneksi suurin. Yhteenlasketulta liikevaihdoltaan Kämp Collection -konserni oli Suomen kolmanneksi suurin hotelliyritys Scandicin ja Sokotelin jälkeen
Kämp Collection Hotels sai vuonna 2011 vuoden parhaan pohjoismaisen matkailuyrittäjän tunnustuksen. Se sai parhaat arvosanat liikematkustajille suunnatussa puolueettomassa kyselyssä koskien hintaa, palvelua ja saatavuutta.
Richelieu-luokka

Richelieu-luokka oli Ranskan laivaston neljän 1930-luvun lopulla valmistetun nopean taistelulaivan alusluokka. Aluksista kuitenkin ainoastaan kaksi valmistui. Luokan alukset olivat Ranskan laivaston viimeiset valmistuneet taistelulaivat. 
Alukset olivat suurennettuja Dunkerque-luokan aluksia, joiden pääaseiksi asennettiin uudet 380 millimetrin tykit.
Lyhny

Lyhny (abhaasiksi ja ) on kylä Abhasian Gudautan piirissä. Se sijaitsee Mustanmeren rannikkovyöhykkeellä viisi kilometriä Gudautasta koilliseen. Lyhny on Abhasian suurin kylä, jossa on noin 15 000 asukasta.
Kylä on Bzybin Abhasiaksi kutsutun alueen historiallinen keskus. Keskiajalla se oli Abhasian pääkaupunki ja myöhemmin Tšatšban ruhtinassuvun asuinpaikka. Kylän keskellä sijaitsee abhaasien kansankokousten näyttämönä toiminut Lyhnaštan kenttä, jossa nykyään järjestetään vuosittainen sadonkorjuujuhla.
Lyhnyn nähtävyyksiä ovat keskiaikaisen Tšatšban ruhtinaiden palatsin rauniot sekä 900–1000-luvulla rakennettu Jumalansynnyttäjän kuolonuneen nukkumisen kirkko, jonka seiniä koristavat 1300-luvun freskot. Kylän laidalla on 500–600-luvulta peräisin olevan kirkon rauniot. Lyhnaštan kentän eteläpuolella sijaitsee Georgiaa vastaan vuosina 1992–1993 käydyn sodan muistomerkki. Pohjoisosassa toimii teen viljelyyn ja jalostukseen erikoistunut maatalousyritys.
Optinen suodatin

Optinen suodatin on valoa ja infrapunasäteilyä valikoidusti läpäisevä tai heijastava esine. Fotonin heijastuksen tai läpäisyn todennäköisyyden perusteena voi olla aallonpituus ja polarisaatio tai optinen suodatin on voitu yrittää tehdä siten että se läpäisee kaikkea valoa suunnilleen saman osuuden. 
Atomiviivasuodin on optisista suodattimista kaikkein valikoivin.
Jotkut prismatyypit heijastavat yhdenlaista valoa ja läpäisevät toisenlaista. Jos tarpeeksi monta sellaista eri aallonpituuksille tarkoitettua yhdistetään samaan laitteeseen saadaan valovoimainen värikamera, multispektrikamera tai hyperspektraalikamera. Tosin, mitä pienempiin osiin valo jaetaan tällä tavalla, sitä hankalampi, painavampi ja kalliimpi kamera.
Esimerkkejä optisista suodattimista:
SMS Goeben

SMS Goeben oli Saksan keisarikunnan laivaston Moltke-luokan taisteluristeilijä ensimmäisessä maailmansodassa. Se oli suurennettu versio "SMS Von der Tannista", johon verrattuna alukselle oli lisätty yksi pääaseen torni sekä suojaa.
Valmistus.
Alus tilattiin Blohm + Vossilta Hampurista, missä köli laskettiin 28. elokuuta 1909. Alus laskettiin vesille 28. maaliskuuta 1911 nimettynä Saksan–Ranskan sodan kenraalin August Karl von Goebenin mukaan ja valmistui 28. elokuuta 1912.
Palvelus.
Pari kuukautta palvelukseen ottamisensa jälkeen "Goeben" muodosti kevyen risteilijän "SMS Breslaun" kanssa Saksan Välimeren laivueen, jota komensi lokakuusta 1913 alkaen kontra-amiraali Wilhelm Souchon. Alukset partioivat Välimerellä Balkanin sotien aikana.
Ensimmäisen maailmansodan alettua 28. heinäkuuta 1914 alukset joutuivat vetäytymään Osmanien valtakuntaan Konstantinopoliin. Ne siirrettiin Osmanien valtakunnalle 16. elokuuta, jolloin "Goebenista" tehtiin Osmanien laivaston lippulaiva "Yavuz Sultan Selim". Alus kohtasi menestyksellisesti Venäjän keisarikunnan laivaston Mustallemerelle sijoitettuja aluksia. Alus osui 26. joulukuuta 1914 kahteen venäläisten laskemaan miinaan, jolloin siihen pääsi noin 2 000 tonnia vettä. Se osui 20. tammikuuta 1918 Dardanelleille kolmeen brittiläiseen miinaan upotettuaan monitori "HMS Raglanin". Yhdenkään miinan räjähdys ei läpäissyt aluksen torpedovyötä.
Aluksen nimi lyhennettiin normaalisti "Yavuziksi", mistä tehtiinkin 1936 aluksen virallinen nimi. Se kuljetti 1938 Mustafa Kemal Atatürkin jäännökset Istanbulista İzmitiin. Alus oli Turkin laivaston lippulaivana vuoteen 1950. Se romutettiin 1973, kun Saksan hallitus ei ollut suostunut maksamaan aluksesta Turkin pyytämää hintaa. Romuttamisensa aikaan alus oli vanhin Yhdysvaltain ulkopuolella ollut dreadnought-taistelulaiva.
Grönqvist

Grönqvist on muun muassa seuraavien suomalaisten henkilöiden sukunimi:
Emil Hårdh

Karl Emil Hårdh (5. marraskuuta 1841 Raahe – 31. lokakuuta 1919 Helsinki) oli suomalainen lyseon lehtori ja suomentaja.
Henkilöhistoria.
Hårdhin vanhemmat olivat kruununvouti, kollegiasessori Gustaf Adolf Hårdh ja Emilia Katarina Sovelius. Hän pääsi ylioppilaaksi 1860 Kuopion lukiosta ja valmistui filosofian kandidaatiksi 1866 ja maisteriksi 1869. Hårdh toimi Helsingin ruotsalaisessa lyseossa saksan ja ruotsin kollegana 1886–1900 sekä ranskan ja saksan lehtorina 1900–1905. Saatuaan perinnön Hårdh teki noin 100 000 markan lahjoitukset, siitä 73 000 markkaa merimieslähetykselle ja loput Hämeenlinnan kaupungissa toimineille seuroille.
Lääkäri, valtiopäivämies Axel August Hårdh oli Emil Hårdhin veli.
Someone Like You (Adelen kappale)

"Someone Like You" on Adelen kappale ja toinen singlejulkaisu hänen albumiltaan "21". Single julkaistiin Britanniassa 28. tammikuuta 2011. Single nousi Britannian listaykköseksi BRIT Awards -esityksen jälkeen. Single pysyi listaykkösenä neljä viikkoa, minkä jälkeen se putosi sijalle kaksi. Singleä on myyty Britanniassa yli miljoona kappaletta , jolla se on ylittänyt reilusti platinalevyyn oikeuttavan määrän. Kappale on päässyt listaykköseksi muun muassa Australiassa, Irlannissa, Uudessa-Seelannissa ja Skotlannissa.
Yhdysvaltain Billboard Hot 100 -listalla kappale nousi ykkössijalle sen jälkeen, kun Adele oli esittänyt kappaleen MTV Video Music Awardsissa.
Chelsea Charms

Chelsea Charms (s. 7. maaliskuuta 1976) on yhdysvaltalaisen mallin ja stripparin esiintyjänimi. 
Biografiaa.
Charms on esiintynyt aikuisviihdelehdissä suurien rintojensa vuoksi. Charmsin rinnoissa ei ole silikonia, vaan polypropyleenikuitua, jonka johdosta ne kasvavat koko ajan. Hänen rintansa ovatkin valtava terveysriski.
Charms kertoo kotisivuillaan rintojensa koon olevan 153XXX ja kummankin niistä painavan 26 paunaa (11,8 kg).
Neulakalat

Neulakalat (Carapidae) on käärmenilkkakaloihin kuuluva kalaheimo. Heimon lajit elävät kaikissa valtamerissä trooppisissa vesissä.
Lajit ja anatomia.
Neulakaloihin kuuluu lähteestä riippuen 5–7 sukua ja 26–31 lajia. Lajeja ovat muun muassa neulakala ("Carapus acus"), kuultoneulakala ("Carapus bermudensis") ja isoneulakala ("Echiodon drummondi"). Neulakalalajit ovat läpikuultavia, suomuttomia ja ankeriasmaisia kaloja. Pisimmät lajit isoneulakala ja kuultoneulakala voivat saavuttaa noin 30 cm pituuden. Lähes kaikilta heimon lajeilta puuttuu vatsaevä, ja pyrstö-, selkä- ja peräevät ovat yhtyneet. Aikuisilla hampaita on kummassakin leuassa yksi tai useampia, ja ne ovat pienikokoisia tai suurempia ja teräviä.
Neulakaloihin kuuluvilla lajeilla on kaksi poikasvaihetta. Kuoriutuessaan poikasella on selässään pitkä evämäinen uloke, joka surkastuu poikasen kasvaessa. Toisen poikasvaiheen aikana hampaat alkavat kasvaa, ja tässä vaiheessa loisina elävät lajit hakeutuvat isäntäeläimensä sisään.
Levinneisyys ja elinympäristö.
Neulakalalajeja tavataan trooppisista vesistä Atlantilta Välimeri mukaan luettuna, Intian valtamereltä ja Tyyneltämereltä. Ne elävät usein koralliriuttojen läheisyydessä yleensä lähellä pintaa, mutta niitä on tavattu jopa 2 000 metrin syvyydestä.
Sukujen "Echiodon", "Eurypleudon" ja "Snyderidia" lajit ovat vapaana eläviä, mutta monilla muilla lajeilla on erikoinen suhde erityisesti merimakkaroihin, mutta myös simpukoihin, meritähtiin ja putkimatoihin. "Carapus"- ja "Onuxodon"-lajit ovat kommensalistisia. Ne elävät päiväsaikaan merimakkaroiden peräsuolessa ja öisin saalistavat pieniä äyriäisiä. "Encheliopsis"-suvun lajit elävät loisina merimakkaroiden, simpukoiden tai meritähtien sisällä ja syövät näiden sukuelimiä ja mahdollisesti myös muita sisäelimiä. Isäntäeläimet voivat usein kuitenkin kasvattaa uudet elimet tilalle, joten loiset ei ole välttämättä isännille kohtalokkaita.
Neulakalojen pyöreät munat ovat halkaisijaltaan noin yhden millimetrin kokoisia. Naaras laskee munansa mattomaisena muodostelmana, joka voi olla jopa 75 cm pitkä. Kuoriuduttuaan poikaset elävät ensin planktoneliöstön joukossa.
Someone Like You

Someone Like You () voi tarkoittaa seuraavia:
Elokuvissa:
Televisiossa:
Kirjallisuudessa:
Musiikissa:
Viktor Alfred Pettersson

Viktor Alfred Pettersson (17. maaliskuuta 1849 Helsinki – 8. lokakuuta 1919 Helsinki) oli suomalainen toimittaja ja ruotsin kielellä kirjoittanut kirjailija. Hän käytti nimimerkkejä "Lördags-Pelle", "V.P." ja "V.P-n".
Pettersson oli toimittajana, päätoimittajana tai vastaavana julkaisijana Aftonblad, Helsingfors Aftonblad ja Aftonposten -lehdissä. Hän julkaisi vuodesta 1888 Lördagsqvällen ja Lördagen -nimistä viikkolehteä johon hän itse kirjoitti nimimerkillä "Lördags-Pelle".
Joseph G. Burg

Josef Ginsburg, myös Joseph Ginzburg ja yleisimmin tunnetulta salanimeltään Joseph G. Burg (1908 – 1990) oli ukrainalaisperäinen saksalainen romanianjuutalainen kirjailija, toimittaja ja holokaustirevisionisti. 
Burg oli juutalaisten holokaustin kieltäjä. Burgin mukaan Yhdysvaltojen juutalaissionistit olivat toisen maailmansodan takana rahoittamalla kumpaakin osapuolta tarkoituksenaan saada perustettua Israel Palestiinaan, joka oli Burgin mukaan mahdollista vain ison sodan kautta. Hän kirjoitti holokaustirevisionismista useita kirjoja ja kirjoituksia, jotka joutuivat useimmiten aiheensa takia sensuurin käsiin. Burg tuli tunnetuksi viimeistään vuonna 1988, kun hän todisti Toronton järjestyksessään toisessa Ernst Zündel -oikeudenkäynnissä puolustusasianajaja Douglas Christien kahdentenatoista todistajana Zündelin hyväksi.
Devon Sawa

Devon Edward Sawa (s. 7. syyskuuta 1978 Vancouver, Brittiläinen Kolumbia, Kanada) on kanadalainen Saturn-palkittu näyttelijä. Hän on näytellyt muun muassa elokuvissa "Little Giants" ja "Final Destination – viimeinen määränpää".
Elämäkerta.
Nuoruus.
Sawa syntyi Vancouverissa kodinhoitaja Joyce Sawalle ja mekaanikko Edward Sawalle. Hänen isänsä on puolalaista syntyperää.
Ura.
Sawan mieltymys näyttelemiseen alkoi, kun hän esiintyi pääosassa lastentarhan koulunäytelmässä. Hänen näyttelijän uransa kehittyi nopeasti 1990-luvulla. Sawa esiintyi elokuvissa "Little Giants", "Casper", "Now and Then", "Wild America", "Idle Hands", ja "Final Destination – viimeinen määränpää". "Casperissa" hän teki suuren läpimurtonsa, vaikka hänen osuutensa kesti vain joitakin minuutteja.
2000-luvulla Sawa esiintyi Eminemin ja Didon esittämän Stan-kappaleen musiikkivideolla Stanin roolissa. Sawa on jatkanut tasaisesti työtä yksittäisten elokuvien parissa, kuten "Extreme Dating", "Devil's Den" ja "Creature of Darkness". Vuonna 2011 Sawa vieraili draamasarjassa "Nikita", jossa hänen oli tarkoitus esittää Owen Elliot -nimistä hahmoa neljän jakson ajan. Hahmo kuitenkin jäi pysyväksi sarjaan ja Devon näytteli Owenia sarjan viimeiseen neljänteen tuotantokauteen asti. Hän myös liittyi elokuvien "388 Arletta Avenue" ja "The Sibling" näyttelijäkasteihin.
Samuli Vanttaja

Jouni Samuli Vanttaja (s. 22. huhtikuuta 1991 Oulu) on suomalainen kilpauransa päättänyt koripalloilija. Hänen veljensä Jari Vanttaja oli myös koripalloilija.
Ura.
Seurajoukkueet.
Vanttajan kasvattajaseura oli Oulun NMKY, josta hän siirtyi Espoon Honkaan kaudeksi 2007–2008. Vanttaja pelasi joukkueessa vain vähän vuosina 2007–2010, mutta pelasi nuorisomaajoukkueissa lukuisia otteluita. Kaudella 2010–2011 hänen peliminuuttinsa kasvoivat ja hän teki 4,1 pistettä ja otti 2,5 levypalloa ottelua kohden. Kauden päätyttyä hänen piti siirtyä koripallon Serie A:ssa pelanneeseen Cimberio Vareseen, jossa pelasi jo entuudestaan Teemu Rannikko. Siirto kuitenkin kaatui seuran talousvaikeuksien vuoksi ja Vanttaja siirtyi Kouvoihin. Kouvoissa hän sai paljon vastuuta ja kuului lähes kaikissa otteluissa joukkueensa aloitusviisikkoon. Pelattuaan kaksi kautta Kouvoissa Vanttaja siirtyi kaudeksi 2013–2014 EuroChallengea ja Korisliigaa pelaavaan KTP-Basketiin. Kauden jälkeen hän teki KTP:n kanssa vuoden jatkosopimuksen.
Kesäkuussa 2015 Vanttaja siirtyi Kauhajoen Karhuun. Toukokuussa 2016 hän teki seuran kanssa vuoden mittaisen jatkosopimuksen. Karhun päävalmentaja Sami Toiviaisen mukaan Vanttajan roolia joukkueessa oli tarkoitus kasvattaa, koska joukkueeseen ei aiottu hankkia korinaluspelaajia ulkomailta. Toukokuussa 2017 Vanttaja solmi kautta 2017-2018 koskevan jatkosopimuksen Karhun kanssa. Sopimus sisälsi option myös seuraavasta kaudesta.
Vuonna 2018 Vanttaja siirtyi Joensuun Katajaan.
Kauden 2020–2021 päätyttyä Vanttaja ilmoitti päättävänsä kilpauransa.
Maajoukkue.
Vanttaja ei pelannut miesten A-maaotteluita. Haastajamaajoukkueessa hän pelasi kahdeksassa ottelussa ja kuului Suomen kokoonpanoon vuoden 2011 universiadeissa. Nuorisomaajoukkueissa Vanttaja pelasi 16-, 18- ja 20-vuotiaiden maajoukkueissa yhteensä 85 ottelua.
John Dunn

John Churchill Dunn (4. maaliskuuta 1934 Glasgow, Skotlanti – 27. marraskuuta 2004 Croydon, Surrey, Englanti) oli brittiläinen radiotoimittaja. Vuosina 1953–1955 Dunn suoritti asepalveluksensa ilmavoimissa ja olisi halunnut lentäjäksi, mutta hänen kahden metrin pituutensa esti sen. Dunn esiintyi British Forces Broadcasting Servicen näytelmässä ja olisi halunnut jäädä BFBS:n palvelukseen siviilinä, mutta häntä kehotettiin hakemaan lisäkokemusta työskentelemällä BBC:llä. Dunn pääsi BBC:lle 1956 ja kahta vuotta myöhemmin hänestä tuli nykyisin BBC World Servicenä tunnetun General Overseas Servicen kuuluttaja ja uutistenlukija. Vuodesta 1959 alkaen hän esiintyi BBC:n kotimaan kanavilla ja toimi muun muassa Light Programmen "Side By Side" -musiikkiohjelman juontajana.
Vuoden 1967 radiokanavauudistuksen jälkeen Dunn alkoi juontaa Radio 2:n "Breakfast Special" -ohjelmaa. Loppuvuodesta 1973 hän esiintyi Radio 2:n alkuiltaohjelmassa, jota tehtävää hän hoiti seuraavat 25 vuotta aina eläkkeelle jäämiseensä 1998 saakka.
Peter Malota

Pjetër Malota Lulgjuraj (s. 28. elokuuta 1958 Lofka, Malësia, Albania) on albanialainen sijaisnäyttelijä, taistelukoreografi ja näyttelijä. Hänellä on 6. danin musta vyö taekwondossa.
Ura.
Malota muutti Albaniasta Yhdysvaltoihin, Detroitiin, jossa hän ryhtyi harjoittelemaan kamppailulajeja. Hän harjoitteli erityisesti taekwondoa ja myöhemmin ryhtyi opettamisen ohella ylläpitämään omaa kamppailukoulua Michiganissa nimeltä Birmingham Martial Arts. 
Malota pyrki aluksi näyttelijäksi 1980-luvulla, mutta sai vain pieniä rooleja elokuvissa "Crime Killer" ja "Katujengi". Myöhemmin vuonna 1990 Malotan elokuvaura muuttui, kun hän ryhtyi työskentelemään yhdessä Jean-Claude Van Dammen kanssa. Heidän ensimmäinen yhteinen projekti oli "Kaksoisisku", jossa Malota esitti erään roiston henkivartijaa, työskenteli sijaisnäyttelijänä ja taistelukoreografina. Sittemmin Malota työskenteli koko 1990-luvun Van Dammen elokuvissa, joissa hänellä oli samat roolit kuten ensimmäisessä. Malotalla oli hieman näkyvämpi rooli elokuvassa "The Quest – haastaja", jossa hän esitti espanjalaista ottelijaa.
1990-luvun jälkeen Malota oli vielä kahdessa Van Dammen elokuvassa mukana, "The Order" ja "Replicant – tappajan kopio". Sittemmin Malota työskenteli seuraavan kerran vuoden 2006 elokuvassa "Honor", jossa hän suunnitteli stuntit ja taistelukoreografit. Malota teki myös muutaman vuoden tauon jälkeen pienen näytelmäroolin elokuvassa "".
Sukeltajat (kovakuoriaisheimo)

Sukeltajat (Dytiscidae) on kovakuoriaisiin (Coleoptera), petokuoriaisten (Adephaga) alalahkoon kuuluva heimo.
Sukeltajille tunnusomaisia piirteitä ovat virtaviivainen ruumiinmuoto sekä litteät ja enemmän tai vähemmän airomaiset takajalat. Takajalkojen käyttöä uimajalkoina parantaa usein myös niiden tiheä karvareunus. Suurin osa sukeltajiin kuuluvista kovakuoriaisista on melko taitavia uimareita, jotka uivat vedessä vapaasti ja nousevat välillä pintaan uusimaan hengitysilmansa. Väritykseltään useimmat sukeltajat ovat tummia ja usein pronssinkiiltoisia, mutta myös keltaista väriä niillä esiintyy melko tavallisesti. Sekä heimon aikuiset että toukat ovat petoja ja käyttävät ravinnokseen muita hyönteisiä, matoja ja vastaavanlaisia pikkueläimiä. Suuret lajit käyttävät ravinnokseen jopa pieniä kaloja. Toukat ovat ruumiiltaan lähinnä hoikahkoja. Niillä on pitkät, terävät ja ontot leuat, joiden kautta toukat ruiskuttavat saaliiseensa ruuansulatusnesteitä. Vähän ajan kuluttua ne imevät liuenneen ravinnon.
Heimo käsittää Suomessa 134 tunnettua lajia, jotka vaihtelevat kooltaan runsaan millimetrin mittaisesta yli neljän senttimetrin pituiseen. Suurimmat lajit kuuluvat suursukeltajien sukuun ("Dytiscus"), jonka yleisin laji on keltalaitasukeltaja ("Dytiscus marginalis"). Keskikokoisia lajeja ovat muun muassa laakasukeltajat ("Acilius"), liejusukeltajat ("Ilybius") ja taitosukeltajat ("Agabus"). Suurin osa Suomen lajeista elää verraten pienissä lätäköissä, mutta niitä esiintyy myös virtaavissa vesissä samoin kuin suurissa järvissä. Aikuiset kuoriaiset ovat myös hyviä lentäjiä, mikä auttaa niitä löytämään niille sopivan lätäkön.
Pohjasukeltajat.
Poikkeavia sukeltajia ovat pohjasukeltajien ("Noterus") suvun lajit, joita Suomessa tunnetaan kaksi. Aikuiset ovat vatsapuoleltaan litteitä, selkäpuoleltaan vahvasti kuperia ja niiden takajalat ovat vain heikosti litteät. Lisäksi niiden tuntosarvet ovat verrattain leveämmät kuin muilla sukeltajilla. Niiden lieriömäiset toukat elävät pohjamutiin kaivautuneina. Monet tutkijat pitävät pohjasukeltajia omana erillisenä heimonaan ("Noteridae").
Alaheimoja.
Sukupuuttoon kuolleet:
Pohjasukeltajat

Pohjasukeltajat (Noteridae) on kovakuoriaisiin (Coleoptera), petokuoriaisten (Adephaga) alalahkoon kuuluva heimo tai mahdollisesti sukeltajien heimoon kuuluva suku ("Noterus").
Aikuiset ovat vatsapuoleltaan litteitä, selkäpuoleltaan vahvasti kuperia ja niiden takajalat ovat vain heikosti litteät. Lisäksi niiden tuntosarvet ovat verrattain leveämmät kuin muilla sukeltajilla. Niiden lieriömäiset toukat elävät pohjamutiin kaivautuneina. Monet tutkijat pitävät pohjasukeltajia omana erillisenä heimonaan ("Noteridae"), mutta toisinaan ryhmää pidetään sukeltajiin (Dytiscidae) kuuluvana sukuna ("Noterus"). Suomesta tunnetaan kaksi pohjasukeltajien ryhmään kuuluvaa lajia.
A1 (tie Britanniassa)

Valtatie A1 on Lontoosta Edinburghiin kulkeva tie. Se on Britannian pisin samalla numerolla merkitty tie. Kun tienumerointi otettiin 1920-luvulla käyttöön, Englannin ja Skotlannin pääkaupungit yhdistävä maan tärkein tie sai numeron yksi. Nykyisin A1 koostuu vaihdellen moottoritiejaksoista ja kaksiajorataisista tieosuuksista, mutta Newcastlen ja Edinburghin välillä on myös yksiajorataisia osuuksia.
Tie suunniteltiin alkujaan vuonna 1921. Sen jälkeen sen linjaukseen on tehty muutoksia, kun suurimpiin kaupunkeihin on tehty ohitustiet. Osia tiestä on vuodesta 1956 alkaen muutettu moottoritieksi.
Taulukossa tien eri osuudet.
Shot in the Dark (kappale)

”Shot in the Dark” on Ozzy Osbournen single vuodelta 1986. Kappale julkaistiin myös Osbournen albumilla "The Ultimate Sin samana vuonna." 
Kappaleen tekijöiksi on ilmoitettu Osbourne ja yhtyeen silloinen basisti Philip Soussan, mutta sen varsinaiset tekijätiedot ovat kiistanalaiset. Steve Overlansin mukaan ”Shot in the Dark” perustuu Soussanin aiemman Wildlife-yhtyeen kappaleeseen, jonka olivat kirjoittaneet Chris ja Steve Overland yhdessä Soussanin kanssa. Kappale sanoitettiin ja sovitettiin uudestaan Osbournen levytystä varten, ja sen tekijöiksi merkittiin ainoastaan Soussa ja Osbourne. Overlandin veljekset eivät ole saaneet tekijänoikeuskorvauksia Osbournen versiosta. 
Single nousi Billboard Hot 100 -listalla sijalle 68 ja oli Osbournen ensimmäinen listoille yltänyt single kolmeen vuoteen. Kappaleesta tehtiin myös musiikkivideo.
Apink

Apink (tunnetaan myös nimellä A Pink, ) on eteläkorealainen kuusijäseninen tyttöyhtye, joka debytoi vuonna 2011 minialbumillaan "Seven Springs of Apink". Apinkin jäsenet ovat Chorong, Bomi, Eunji, Naeun, Namjoo ja Hayoung.
Historia.
Apink esiintyi yleisölle ensimmäisen kerran TrendE-kanavan dokumentissa "Apink News", jonka pilottijakso näytettiin televisiossa 11. maaliskuuta 2011. 
Apink julkaisi debyyttialbuminsa "Seven Springs of Apink" 19. huhtikuuta 2011. Albumin konseptissa kaikki seitsemän jäsentä ilmaisevat oman kevätkautisen viehätysvoimansa ja korostavat omaa kauneuttaan. Albumin nimikkosinglen "I Don't Know" musiikkivideo julkaistiin samana päivänä.
Apink esiintyi ensimmäistä kertaa televisiokanava Mnetin musiikkiohjelmassa M! Countdown 21. huhtikuuta 2011 markkinoidakseen albumiaan.
Yhtyeelle järjestettiin ensimmäinen virallinen fanitapaaminen sen jälkeen, kun heidän virallisen faniklubinsa nimi "Pink Panda" julkistettiin.
Naeun jäi pois yhtyeestä kun hänen sopimuksensa IST Entertainmentin kanssa päättyi ja hän teki sopimuksen näyttelijänä YG Entertainmentin kanssa.
Aston

Aston on entinen englantilainen kunta ja nykyinen Birminghamin kaupunginosa. Astonin jalkapallojoukkue Aston Villa FC pelaa Englannin valioliigassa. Black Sabbath -yhtyeen jäsenet Ozzy Osbourne, Tony Iommi, Geezer Butler ja Bill Ward ovat syntyneet Astonissa. Astonin yliopisto on yksi Birminghamin kolmesta yliopistosta.
Aston sijaitsee Birminghamin keskustan ja Spaghetti Junctioniksi kutsutun suuren liikenneympyräkokonaisuuden välissä.
Astonissa on kuuluisa historiallinen kartano Aston Hall, joka toimii nykyisin taidemuseona.
Charlene (Monacon ruhtinatar)

Ruhtinatar Charlene ("S.A.S. la Princesse Charlene", syntyjään "Charlene Lynette Wittstock", s. 25. tammikuuta 1978 Bulawayo, Rhodesia) on Monacon ruhtinatar ja ruhtinas Albert II:n puoliso. Rhodesiassa syntynyt, mutta Etelä-Afrikkaan 12-vuotiaana muuttanut Charlene on entinen ammattiuimari. Hän edusti Etelä-Afrikkaa vuoden 2000 kesäolympialaisissa Sydneyssä Australiassa.
Charlene avioitui ruhtinas Albertin kanssa kesällä 2011. Toukokuussa 2014 ilmoitettiin, että pari odottaa yhteistä lasta, ja myöhemmin vahvistettiin ruhtinattaren odottavankin kaksosia. Lapset syntyivät 10. joulukuuta 2014. Ensin syntynyt tyttövauva sai nimekseen Gabriella Thérèse Marie ja hänen arvonimekseen tulee Carladèsin herttuatar. Pari minuuttia myöhemmin syntynyt poikavauva on nimeltään Jacques Honoré Rainier, hänen arvonimekseen tulee Baux'n markiisi ja hän on Monacon kruununperillinen.
Charlene on kärsinyt terveysongelmista vuosina 2021–2022, jolloin hän vetäytyi hoitoon yksityisklinikalle Sveitsiin. Hän kärsi sekä syvästä henkisestä, että fyysisestä uupumuksesta. Hovi kertoi tuolloin, ettei ruhtinatar kyennyt ”normaaliin elämään”. Vuoden 2023 loppukesästä Charlene muutti lehtitietojen mukaan Sveitsiin, mutta hänen miehensä Albert II jäi asumaan Monacoon.
Organosinkkiyhdisteet

Orgaaninen sinkkiyhdiste eli organosinkkiyhdiste on sinkkiyhdiste, joka sisältää sinkin ja hiilen välisen kovalenttisen sidoksen.
Historia ja ominaisuudet.
Orgaaniset sinkkiyhdisteet ovat ensimmäisiä valmistettuja organometalliyhdisteitä. Dietyylisinkkiä valmisti ensimmäisenä Edward Frankland vuonna 1849 sinkkimetallin ja jodietaanin välisellä reaktiolla. Tyypillisimpiä sinkkiyhdisteitä ovat dialkyyli- tai diaryylisinkit R2Zn, alkyyli- tai aryylisinkkihalogenidit RZnX tai organosinkaatit M[R3Zn]. Nämä yhdisteet ovat tyypillisesti nesteitä, jotka ovat pyroforisia eli voivat syttyä spontaanisti ilman vaikutuksesta. Alkyylisinkkiyhdisteet esiintyvät monomeereinä eivätkä polymerisoidu, toisin kuin organoberylliumyhdisteet ja organomagnesiumyhdisteet, joita ne muuten muistuttavat ominaisuuksiltaan. Halogenidit voivat muodostaa dimeerejä halogenidi-ionin välityksellä.
Valmistus ja reaktioita.
Tyypillisin tapa valmistaa dialkyylisinkkiyhdisteitä on alkyyli- tai aryylihalogenidin ja sinkkimetallin välinen reaktio. Käytetyimpiä ovat alkyylijodidit ja -bromidit. Näin tuotetaan esimerkiksi dietyylisinkkiä.
2 CH3CH2I + 2 Zn → (CH3CH2)2Zn + ZnI2
Dialkyylisinkkiyhdisteistä voidaan valmistaa myös muita dialkyylisinkkiyhdisteitä reaktiolla alkyylijodidien kanssa. Katalyyttinä käytetään usein kuparijodidia. Toinen tapa on valmistaa alkeeneista hydroboraatioreaktion ja vaihtoreaktion kautta orgaanisia sinkkiyhdisteitä.
Erityisesti aryylisinkkiyhdisteitä valmistetaan transmetallaatioreaktiolla käyttäen diaryylielohopeaa. Tämän reaktion huonoja puolia ovat hitaus ja huono saanto. Toinen transmetallaatioreaktio on reaktio Grignard-reagenssin kanssa. Näin muodostuu alkyylisinkkihalogenideja.
Orgaanisen snkkiyhdisteen reaktiivisuus riippuu sen rakenteesta. Yleisesti ottaen ne eivät ole yhtä emäksisiä ja voimakkaita nukleofiilejä tai alkyloivia reagensseja kuin Grignard-reagenssit, jotka ovatkin useassa käyttökohteessa korvanneet ne. Toisaalta ne ovat selektiivisempiä, eivätkä reagoi niin monen funktionaalisen ryhmän kanssa kuin Grignard-reagenssit ja suojaryhmien käytön tarve on vähäisempi. Dialkyylisinkkiyhdisteen ovat reaktiivisempia kuin sinkkialkyylien halogenidit. Allyylinen orgaaninen ryhmä lisää reaktiivisuutta kaksoissidoksen vaikutuksen vuoksi.
Orgaanisia sinkkiyhdisteitä voidaan käyttää ketonien synteesissä, karbonyyliyhdisteiden reaktioissa, kytkentäreaktioissa, kuten Negishi-kytkennässä, josta kehittäjänsä Ei-ichi Negishi sai Nobelin kemianpalkinnon vuonna 2010, alkenylaatioreaktioissa ja konjugaattiadditiossa. Usein reaktioissa käytetään siirtymämetallikatalyyttiä. Tyypillisimmät reaktiot, joissa käytetään orgaanisia sinkkiyhdisteitä ovat Reformatski-reaktio, jossa halogeenin α-asemassa sisältävät karboksyylihapot muodostavat sinkkiyhdisteen välituotteena ja reagoivat aldehydien tai ketonien kanssa muodostaen β-hydroksiesterin ja Simmons–Smith-reaktio, jossa dijodimetaanin ja sinkin muodostama karbenoidikompleksi reagoi alkeenin kanssa muodostaen syklopropaanirenkaan.
Bernard King

Bernard King (s. 4. joulukuuta 1956 Brooklyn) on yhdysvaltalainen entinen koripalloilija.
Ura.
King pelasi yliopistokoripalloa Tennesseen yliopistossa vuosina 1974–1977. Hänet valittiin vuosina 1976 ja 1977 maan yliopistojen tähdistöjoukkueisiin. King osallistui NBA:n vuoden varaustilaisuuteen, jossa New Jersey Nets varasi hänet tilaisuuden seitsemäntenä pelaajana. Heti ensimmäisellä kaudella hänet valittiin . King edusti Netsiä kahden kauden ajan, ja lokakuussa 1979 hänet kaupattiin Utah Jazzille, josta hän siirtyi jo yhden kauden jälkeen Golden State Warriorsiin. Vuonna 1982 King oli ensimmäistä kertaa mukana , mutta kauden 1981–1982 jälkeen hänet myytiin New York Knicksille. 
New Yorkissa ollessaan hän osallistui tähdistöotteluun kaksi kertaa, minkä lisäksi hän voitti sarjan pistekuninkuuden kaudella 1984–1985. King valittiin myös kaksi kertaa perättäin sarjan . Hän edusti New Yorkia vuoteen 1987 asti, jonka jälkeen hän siirtyi Washington Bulletsiin. King edusti joukkuetta tammikuuhun 1993 asti, jolloin hänet vapautettiin. King oli joutunut jättämään kauden 1991–1992 väliin, eikä hän ollut pelannut Washingtonin paidassa peliäkään kaudella 1992–1993. Helmikuussa 1993 hän teki sopimuksen New Jersey Netsin kanssa ja pelasi uransa viimeiset NBA-ottelut joukkueessa.
Suuri fuuga

Suuri fuuga ("Große Fuge") op. 133 on Ludwig van Beethovenin sävellys jousikvartetille vuodelta 1825. Beethoven sävelsi teoksen alun perin jousikvarteton nro 13 finaaliksi. Kantaesityksen teki Schuppanzigh-kvartetti vuonna 1826.
Teos on teknisesti haastava ja äärimmäisyyksiin menevä ja sitä pidettiinkin alun perin liian rajuna ja sopimattomana jousikvarteton päätteeksi. Beethoven sävelsi jousikvartettoon myöhemmin uuden, paljon lyhyemmän ja kevyemmän finaalin ja Suuri fuuga julkaistiin erillisenä teoksena. Igor Stravinsky on sanonut teoksesta, että se on ehdottomasti nykymusiikkia, joka tulee olemaan nykymusiikkia ikuisesti.
Tyson Chandler

Tyson Cleotis Chandler (s. 2. lokakuuta 1982 Hanford, Kalifornia) on yhdysvaltalainen koripalloilija. Hän on voittanut olympiakultaa ja maailmanmestaruuden sekä pelannut NBA:ssa vuodesta 2001 lähtien.
Sentterinä pelaavan Chandlerin varasi NBA:han toisella vuorolla Los Angeles Clippers. Chandler on pelannut NBA:ssa Chicago Bullsissa, New Orleans Hornetsissa, Charlotte Bobcatsissa, Dallas Mavericksissa, New York Knicksissä, Phoenix Sunsissa, Los Angeles Lakersissa ja Houston Rocketsissa. Kausina 2011–2014 edustamassaan Mavericksissa hän voitti kaudella 2010–2011 NBA:n mestaruuden.
Tammikuussa 2016 Chandler otti ottelussa Atlanta Hawksia vastaan 27 levypalloa, Sunsin seuraennätyksen.
Chandler on pelannut myös Yhdysvaltain maajoukkueessa, jossa hän on voittanut olympiakultaa Lontoossa 2012, maailmanmestaruuden Turkissa 2010 sekä Amerikan-mestaruuden vuonna 2007.
Chandler on tunnettu muun muassa voimakkuudestaan ja suuresta koostaan.
Suomen läänien vaakunat

Tämä on artikkeli Suomen läänien vaakunoista. Suomen läänit on esitetty ensin vuosien 1960–1996 ja sen jälkeen vuosien 1997–2009 voimassa olleen läänijaon mukaan. Lopussa on vielä luovutettujen alueiden läänien vaakunat.
Läänit vuosina 1962–1997.
Vuonna 1962 Suomen lääneille suunniteltiin ensimmäistä kertaa viralliset vaakunat. Vaakunoissa käytettiin edellisten epävirallisten vaakunoiden tapaan läänien alueille sijoittuneiden maakuntien vaakunoita. Aiemmista vaakunoista poiketen neljän läänin vaakunoihin liitettiin maakuntavaakunoiden lisäksi myös muita tunnuksia. Läänien vaakunat säilyivät käytössä vuoteen 1997, jolloin Suomen läänijako uudistettiin. Vaakunat suunnitteli heraldikko Ahti Hammar.
Läänit vuosina 1945–1960.
19. tammikuuta 1939 säädetyn sinettiasetuksen mukaan lääninhallitusten sineteissä tuli olla sen historiallisen maakunnan vaakunan kuva, josta lääni oli osa. Jos lääni ulottui useampaan maakuntaan, oli lääninhallituksen sinettiin otettava sen tai niiden maakuntien vaakunoiden kuvat, joista lääni oli pääasiassa muodostettu. Kyseisiä vaakunoita ei kuitenkaan koskaan virallisesti vahvistettu lääneille. Maakuntavaakunat sijoitettiin jaetuille kilville arvojärjestyksessä, jolloin herttuakunniksi katsotut maakunnat tulivat ensimmäiseen kenttään ja krevikunnat toiseen kenttään. Kilpien päällä käytetty kruunu määräytyi korkea-arvoisemman maakunnan mukaan. Alla esitetyt vaakunat ovat heraldisia esityksiä läänien käyttämistä tunnuksista, eivätkä täydellisesti vastaa sineteissä esiintyneitä vaakunoita.
Rickard Rakell

Rickard Rakell (s. 5. toukokuuta 1993 Sundbyberg, Ruotsi) on ruotsalainen jääkiekkoilija, pelipaikaltaan oikea laitahyökkääjä. Hän pelaa Pittsburgh Penguinsin organisaatiossa. Anaheim Ducks varasi hänet ensimmäisen kierroksen viimeisenä eli numerolla 30. Kausina 2010–2013 Rakell edusti Plymouth Whalersin joukkuetta Ontarion junioriliigassa. 
Rakell pelasi ensimmäisen pelinsä NHL:ssä työsulkukaudella 2012–2013 19. tammikuuta 2013 Vancouver Canucksia vastaan. Ensimmäisen pisteensä hän sai 8. marraskuuta 2013 syöttäessään Andrew Coglianon maalin Buffalo Sabresia vastaan. 
Rakellilla on alle 20-vuotiaiden MM-kilpailuista kultaa 2012 ja hopeaa 2013. Vuoden 2018 MM-kilpailuissa hän oli kultaa voittaneen Ruotsin paras pistemies ja valittiin turnauksen tähdistökentälliseen.
Stéphane Franke

Stéphane Oliver Franke (12. helmikuuta 1964 Versailles, Ranska – 23. kesäkuuta 2011 Potsdam) oli saksalainen kestävyysjuoksija ja EM-mitalisti.
Franke saavutti 10 000 metrillä EM-pronssia Helsingissä 1994 ja Budapestissä 1998. Barcelonan kesäolympialaisissa 1992 Franke jäi 10 000 metrillä alkueriin. Atlantassa 1996 hän sijoittui 5 000 metrillä 14:nneksi ja 10 000 metrillä yhdeksänneksi. Maailmanmestaruuskilpailuissa hän sijoittui 10 000 metrillä Tokiossa 1991 12:nneksi, Stuttgartissa 1993 neljänneksi ja Göteborgissa 1995 seitsemänneksi. Ateenan MM-kilpailuissa 1997 Franke osallistui maratonjuoksuun, jossa sijoittui 31:nneksi. Hänen ennätyksensä 5 000 metrillä oli 13.03,76 ja 10 000 metrillä 27.48,88. Hän juoksi molemmat ajat vuonna 1995.
Franke kuoli 23. kesäkuuta 2011 47-vuotiaana imusolmukesyöpään, joka häneltä oli diagnosoitu viisi viikkoa aikaisemmin.
Susirajalla

Susirajalla on lieksalaisen pop rock -yhtye Masa Maindsin vuonna 2010 julkaistu studioalbumi. Levy-yhtiö on Propaganda Records. Äänitykset on tehty vuosina 2008–2010 Kihniössä MSL-studiolla Mika Sundqvistin tuotannossa. Masteroinnin on tehnyt Tuomas Skopa 4. elokuuta 2010 samassa studiossa.
CD-levyjä on valmistanut Studio 57 Oy / CD-Media Finland Oy. Jakelusta on huolehtinut Playground Music Scandinavia / Playground Music BAM Oy.
CD-levyn kansikuvassa on yksi Masa Maindsin kotikaupungin maamerkeistä, Lieksan kaarisilta.
Kappaleet.
Kappaleet on säveltänyt ja sanoittanut Matti Päiväpuro ja sovittanut Juha Räty, ellei toisin ole mainittu.
"Yli eteläisten vuorten" on versio etenkin Thin Lizzyn tunnetuksi tekemästä kappaleesta "Whisky in the Jar".
Kappaleiden oikeudet omistaa Propaganda Records / Proxmira Oy, paitsi kappaleiden "Dada-dii" ja "Siivet" kopiointioikeuksien osalta Poptori Oy, kappaleen "Viimeinen kylähullu" osalta Love Kustannus / Bluesway Ky ja kappaleen "Älä iske Tuijaa" osalta Oy EMI Finland Ab / Imudico.
Knnillssonn

Knnillssonn on yhdysvaltalaisen laulaja-lauluntekijä Harry Nilssonin vuonna 1977 RCA Recordsin Victor-levymerkillä ilmestynyt studioalbumi. Tätä ennen Nilsson oli jo ehtinyt tehdä 15 pitkäsoittolevyä.
"Knnillssonn"-albumin ovat tuottaneet Nilsson ja Robin Geoffrey Cable ja se on Nilsson House &lt;br&gt;-tuotantoa. Cable on myös äänittänyt levyn Lontoossa
Audio International -studiossa. Miksaus on tehty samassa kaupungissa Air-studioilla. 
Sovitukset ovat Mike McNaughtin tekemiä. Mukana on hyvin esillä oleva jousiorkesteri ja sävelmät ovat persoonallista nilssonmaista viihdemusiikkia, "kultaista siirappia", ja soitinvalikoimasta puuttuu esimerkiksi sähkökitara. Nilsson itse on "loistava, omaperäinen laulaja ja todellinen tulkitsija".
Kappaleella "Perfect Day" vierailee erityisenä "mysteerilaulajana" Mara Gibb. Kiitoksissa on mainittu Terry Oates, Ray Cooper, Colin Bennett ja St. Paulin katedraalin poikakuoro, St. Paul's Cathedral Boys Choir, joka on mukana ainakin päätöskappaleessa.
A&amp;R-koordinoijana on toiminut Marge Meoli ja valokuvat on ottanut Ron Slenzak. Nilssonin kaksoisvalotettuihin kasvokuviin liittyy selite: "You see yourself as I really am." Kahtenanäkemisen idea sisältyy myös albumin nimeen.
Albumin ja grafiikan on suunnitellut Tim Bryant Gribbitt-yhtiöstä ja kannen Klaus Voormann. Taiteellisena johtajana on toiminut Acy Lehman.
Euroopassa LP-levyjä on valmistanut Hampurissa toiminut RCA Schallplatten GmbH.
Kappaleet.
Kaikki kappaleet ovat Harry Nilssonin säveltämiä ja sanoittamia. Kustannusoikeudet omistaa Golden Syrup Music / Eaton Music Ltd. Kappaleiden sanat on painettu avautuvan levykansion sisäpuolelle.
Makin’ Magic (Pat Traversin albumi)

Makin' Magic on kanadalaisen kitaristi, laulaja ja lauluntekijä Pat Traversin vuonna 1977 ilmestynyt studioalbumi. Sen ovat tuottaneet Emil Zoghby ja Travers Polydor-levy-yhtiön Lontoon osastolle. Äänittäjänä on toiminut Gary Edwards ja nauhurin käyttäjänä (tape operator) Dick Drake. Albumi on äänitetty Wessex-studioilla Lontoossa. Uudelleenmiksauksen on tehnyt Paul Northfield Advision-studioilla samassa kaupungissa.
MUSA-lehden arvostelussa Traversin positiivisesti yllättänyttä, "vastustamattomasti jyräävää" tyyliä on verrattu Rick Derringeriin ja Jimi Hendrixiin. Albumin parhaimmista kappaleista on mainittu "You Don't Love Me" sekä "Statesboro Blues". Loppukaneettina on todettu, että "Pat Travers bändeineen tietää melko tarkkaan, missä svengi pesii!"
Levykannen on suunnitellut Jo Mirowski ja valokuvat on ottanut Gered Mankowitz. Tekstitystä on tehnyt Chris Moore.
Kappaleet.
Kappaleet ovat yhtä lukuun ottamatta Pat Traversin tekemiä.
Julkaisija on Chappell Music, 50 New Bond Street, Lontoo; paitsi kappaleen ”Statesboro Blues” osalta Southern Music Publishing Co. Ltd. Kappaleiden sanat on painettu levypussiin lukuun ottamatta kappaletta "What You Mean to Me", joka on instrumentaalinen.
Kokoonpano.
sekä
Traversin kolmimiehisen yhtyeen instrumentit on lueteltu levypussin tekstissä.
T-ara

T-ara (, , tyyliteltynä T-ARA tai T♔ARA) on eteläkorealainen vuonna 2009 perustettu tyttöyhtye, jonka jäsenet ovat Qri, Eunjung, Hyomin ja Jiyeon. T-ara käyttää kiertävää johtajajärjestelmää, jonka avulla jokainen jäsen saa vuorollaan vaikuttaa yhtyeen tyyliin ja konseptiin. Levy-yhtiönä toimii MBK Entertainment.
Historia.
T-aran nimen merkitys perustuu sanaan "tiara", sillä heidän päämääränään on tulla musiikkimaailman kuningattariksi. T-ara julkaisi ensimmäisen kappaleensa ”Good Person” televisiodraamaan "Cinderella Man" alkuperäisenä viisijäsenisenä yhtyeenä huhtikuussa 2009. Jiwon ja Jiae jättivät yhtyeen kesäkuussa 2009, mikä viivästytti tulevaa debyyttiä. T-ara kasvoi kuusijäseniseksi, kun Boram, Qri ja Soyeon liittyivät yhtyeeseen heinäkuussa 2009. Tämän jälkeen yhtye julkaisi debyyttisinglensä ”Lies” ja ensimmäisen studioalbuminsa "Absolute First Album" joulukuussa 2009.
Hwayoung liittyi T-araan vuonna 2010, ja Areum kesäkuussa 2012. MBK Entertainmentin toimitusjohtaja Kim Kwang-soo väitti 30. heinäkuuta 2012, että Hwayoungin sopimus irtisanotaan tämän huonon käytöksen vuoksi. Yhtiön henkilökunta kertoi, että Hwayoungin kanssa on vaikea työskennellä. Hwayoungin lähdöstä syntyi kohu, jonka mukaan muut T-aran jäsenet olisivat kiusanneet häntä. Huhujen todenmukaisuutta ei koskaan todistettu, mutta ne vaikuttivat hyvin kielteisesti yhtyeen maineeseen. Taustalla oli kaksoissisarten Hwayoungin ja Hyoyoungin välinen epäsopu.
Joulukuussa 2012 yhtiö suunnitteli lisäävänsä yhtyeeseen uuden jäsenen, Danin. Näin ei kuitenkaan käynyt, ja hänen debyyttiään ei koskaan tapahtunut. Sen sijaan Dani liittyi lyhyeksi aikaa yhtyeen alaryhmään T-ara N4, jonka muodostavat Eunjung, Hyomin ja Jiyeon.
Areum jätti T-aran keskittyäkseen soolouraansa heinäkuussa 2013.
Boram ja Soyeon jättivät yhtyeen vuonna 2017 heidän sopimuksensa umpeutuessa.
Excitement

Excitement on kokoelma-albumi yhdysvaltalaisen The Doobie Brothers -yhtyeen tuotannosta. Se julkaistiin vuonna 1999.
Kappaleet.
Kappaleiden tekijät ovat jo yhtyeen alkuperäisessä kokoonpanossa mukana olleet Pat Simmons (kitara, laulu) ja Tom Johnston (kitara, kosketinsoittimet, laulu).
Kukonlaulusta kukonlauluun

Kukonlaulusta kukonlauluun on Aarne Laineen ohjaama mustavalkoinen elokuva vuodelta 1955. Elokuva perustuu Toivo Kauppisen eli Topiaksen näytelmään 
Tarinassa isänsä komentoon kyllästynyt maalaispoika (Åke Lindman) lähtee lomanviettoon tulleen kaupunkilaisnaisen (Ilmi Parkkari) perässä kaupunkiin. Jälkeen jää hänelle lasta odottava karjakkona työskentelevä mökin tytär (Anneli Sauli).
Vakavahenkisessä, maaseutua ylistävässä elokuvassa on poikkeuksellista aikakauden muihin elokuviin verrattuna repliikkien puhekielenomaisuus. 
Vastaanotto.
Aikalaisarvioissa hämmästeltiin elokuvan ankaraa huviveroa ja sitä että se kiellettiin lapsilta. Molempiin tuli muutos, ennen kuin elokuva sai Helsingin-ensi-iltansa.
The Band Kept Playing

The Band Kept Playing on yhdysvaltalaisen The Electric Flag -yhtyeen kolmas studioalbumi, joka ilmestyi vuonna 1974.
The Electric Flag oli Amerikan ensimmäinen "super-yhtye". Yhtye hajosi jo toisen albumin jälkeen, mutta sai myöhemmin aikaan vielä tämän levyn. Tosin alkuperäinen basisti Harvey Brooks (alias Goldstein) ei ollut enää mukana. Albumia "ei ole vastaanotettu kovinkaan innokkaasti".
"The Band Kept Playing" LP-levy on ilmestynyt Atlantic Recording Corporationin kustantamana. Yhtiön osoite on ollut 75 Rockefeller Plaza, New York 10019. Levyetiketissä valmistajan eli Atlantic-yhtiön osoitteeksi on ilmoitettu 1841 Broadway, New York, N.Y.
Albumin on tuottanut Jerry Wexler apunaan The Electric Flagin Roger Jellyroll Troy.
Albumin on äänittänyt Karl Richardson Floridan Miamissa Criteria-studioilla.
Uudelleenmiksaus on tehty New Yorkissa Atlanticin studioilla ja San Franciscossa CBS:n studioilla. Insinööreinä ovat toimineet Gene Paul, Michael Fusaro ja Jimmy Douglass.
LP-levyn kansikuvan on tehnyt Don Ivan Punchatz. Kuvan henkilöt esittävät The Electric Flagin jäseniä, joista on myös valokuva takakannessa. Taiteellisena johtajana on toiminut Bob Defrin. Levykansi on painettu U.S.A:ssa.
Yhtyeen managereina ovat olleet Deborah A. O'Brien ja George Khachadoorian.
Kiitoksissa on mainittu Roy Siegal, Alex Sadkin, Anita Wexler, Albhy Galuten, Phil Brown sekä muita etunimeltä mainittuja.
Kappaleet.
Laulusolisteina eri kappaleilla toimivat:
Kustantajat ovat:
Muusikot.
The Electric Flag:
Vierailevat artistit:
Torvisektio:
Lähteet.
Viitteet.
Vanninen

Vanninen tai Wanninen on muun muassa seuraavien suomalaisten henkilöiden sukunimi:
Karttajäkälät

Karttajäkälät (Rhizocarpaceae) on jäkäläheimo, johon kuuluu neljä sukua: hehkujäkälät ("Catolechia"), jurmujäkälät ("Epilichen"), "Poeltinula" ja karttajäkälät ("Rhizocarpon"). Karttajäkälät ovat ulkonäöltään rupimaisia, yleensä kilpiruutuisia, ja ovat joko itsenäisesti kasvavia tai parasiittejä. Yhteyttävänä osakkaana eli fotobionttina karttajäkälissä toimii viherlevä.
Karttajäkälä näyttää kartalta. Laji kasvaa usein suurilla kiven lohkareilla tai kallioilla.
Brent Ashley

Brent Ashley (s. 9. huhtikuuta 1984 Los Angeles, Kalifornia) on yhdysvaltalainen muusikko ja vaatesuunnittelija. Hän on parhaiten tunnettu Combichrist-yhtyeen basistina.
Noin vuodesta 2017 alkaen Ashley on jättäytynyt määrittelemättömälle tauolle vedoten kiireisen elämäntyylinsä aiheuttamaan työuupumukseen.
Musiikkitausta.
Brent aloitti soittamalla rumpuja ollessaan 13-vuotias, mutta hänen vanhempansa eivät hyväksyneet sitä soiton äänekkyyden takia. Hän vaihtoi bassoon, koska kaikki soittivat kitaraa ja sai inspiraatiota esim. Nikki Sixxiltä.
Yhtyeet.
Ashley on tunnettu ahkerana muusikkona pitkällä yhtyehistoriallaan.
Yksityiselämä.
Brent ei ole kovin avoin yksityiselämästään, mutta on parisuhteessa ja omistaa kaksi koiraa. Hän on myös kertonut, että Ashley on hänen keskinimensä ja, ettei halua kertoa oikeata sukunimeään. Brent on myös maininnut olevansa juutalainen, mutta on myöhemmin eronnut uskonnostaan.